บล.ไทยพาณิชย์รุกอนุพันธ์เป้า7พันล.
บล.ไทยพาณิชย์รุกหนักอนุพันธ์ปีนี้ ขอดันวอลุม 7,000 ล้านบาท เสนอ DW เพิ่มผลตอบแทน
26 ก.พ. 2556

บล.ไทยพาณิชย์รุกหนักอนุพันธ์ปีนี้ ขอดันวอลุม 7,000 ล้านบาท เสนอ DW เพิ่มผลตอบแทน
นายกวิล แสงวิเชียร รองกรรมการผู้จัดการ สายงานตราสารอนุพันธ์ บริษัทหลักทรัพย์ (บล.) ไทยพาณิชย์ เปิดเผยว่า ในปีนี้บริษัทตั้งเป้าหมายการเติบโตเชิงรุกในส่วนของสินค้าด้านอนุพันธ์ โดยคาดว่าจะมีมูลค่าการออกสินค้าประเภทนี้เพื่อเสนอขายต่อลูกค้ารวม 7,000 ล้านบาท แบ่งเป็น หุ้นกู้อนุพันธ์ (ELN) จำนวน 3,000 ล้านบาท การขายออปชันนอกตลาด (โอทีซีออปชัน) ไม่น้อยกว่า 3,000 ล้านบาท และการคาดว่าจะออกและเสนอขายใบสำคัญแสดงสิทธิอนุพันธ์ในหุ้น (DW) อีกประมาณ 1,000 ล้านบาท
ทางด้านของ ELN นั้น มีแนวโน้มที่ดี เพราะปี 2555 เดิมคาดว่าจะมีการออกและเสนอขายประมาณ 1,000 ล้านบาท แต่สามารถขายได้เท่าตัว หรือ 2,000 ล้านบาท ปีนี้มองว่าน่าจะโตได้อีก โดยเฉพาะลูกค้าทางด้านไพรเวตแบงก์ของทางฝั่งธนาคารไทยพาณิชย์ มีกำลังเงินพร้อมในการมองหาผลิตภัณฑ์ทางการเงินที่สามารถสร้างผลตอบแทน ขณะที่โอทีซีออปชันตลาดนั้นก็มีความต้องการจากลูกค้าองค์กรธุรกิจ
สำหรับ DW นั้น ในปีนี้คาดว่าจะออกครอบคลุมหุ้นอ้างอิง 35 ตัว โดยช่วง 2 เดือนแรกของปีนี้ น่าจะออกและเสนอขาย 11 รุ่น อ้างอิงหุ้น 11 ตัว โดยคาดว่าจะมียอดซื้อขาย DW ผ่านบริษัททั้งหมด 3,0005,000 ล้านบาท
“ปีที่แล้วบริษัทยังไม่มีการออก DW แต่ทำหน้าที่เป็นตัวกลางในการซื้อขาย DW ประมาณ 3,000 ล้านบาท และปีนี้เมื่อบริษัทออก DW เอง จึงเป็นที่มาของเป้าหมายดังกล่าวและการซื้อขายของ DW ทั้งหมดในตลาดก็น่าจะมีการเติบโตด้วย โดยคาดว่าจะมีการซื้อขายรวม 1 แสนล้านบาท จากปีที่แล้ว 6.9 หมื่นล้านบาท เพราะเพียง 2 เดือนแรก มีการซื้อขายเฉลี่ย 500 ล้านบาทต่อวันแล้ว จากปีที่แล้ว 200 ล้านบาทต่อวัน โตเกือบเท่าตัวแล้ว” นายกวิล กล่าว
อย่างไรก็ตาม บริษัทประเมินว่า DW ที่ออกโดย บล.ไทยพาณิชย์ น่าจะได้รับความสนใจจากผู้ลงทุน โดยมีจุดเด่นในเรื่องสภาพคล่อง เพราะจะพยายามรักษาการตั้งคำเสนอซื้อและเสนอขายไว้อย่างน้อย 1 ล้านหน่วยต่อ DW 1 รุ่น และทุกรุ่นจะมีราคาแนะนำ (Price Guideline) โดยจะเผยแพร่ผ่านเว็บไซต์ของบริษัทว่า เมื่อราคาหุ้นแม่ที่เป็นตัวอ้างอิงปรับตัวเพิ่มขึ้น 1 บาท ราคา DW ควรจะเป็นราคาเท่าไร เพื่อช่วยให้ง่ายต่อการตัดสินใจลงทุนของผู้ลงทุน ซึ่งได้มีการเก็บสถิติไว้ว่าหากลงทุนตามคำแนะนำ ผู้ลงทุนจะได้ผลตอบแทนสูงกว่าหุ้นแม่ 34 เท่า หรือในกรณีหุ้นแม่ปรับตัวเพิ่มขึ้น 1% DW จะปรับเพิ่มขึ้นได้ถึง 4%
ทั้งนี้ บล.ไทยพาณิชย์ส่ง 6 DW รุ่นใหม่ อายุที่ยาวขึ้น โดยส่วนใหญ่ 9 เดือน ได้แก่ BCP23CA, BTS23CA, JAS23CA, KTB23CA, PTTE23CA และ SCC23CA โดยเปิดให้ซื้อขายในตลาดหลักทรัพย์ฯ ตั้งแต่วันที่ 26 ก.พ. 2556 เป็นต้นไป
“DW รุ่นใหม่โดดเด่นด้วย Price Guideline ครั้งแรกของตลาด และอัตราทดที่สูงขึ้นและอายุที่ยาวขึ้น เพื่อเพิ่มโอกาสให้นักลงทุนสามารถสร้างอัตราผลตอบแทนที่สูงกว่า เพราะสามารถคาดการณ์ผลตอบแทน ความเสี่ยงด้านราคาและระยะเวลาในการถือครองล่วงหน้าก่อนตัดสินใจลงทุน”